***ДЕТИЊСТВО – ЧАСОПИС О КЊИЖЕВНОСТИ ЗА ДЕЦУ***

**УПУТСТВО ЗА ПРИПРЕМАЊЕ ТЕКСТА**

У часопису *Детињство* објављују се изворни и прегледни научни радови, кратки научни чланци, научна грађа, научна критика и прикази, информативни прилози и, само изузетно, стручни чланци. У свим случајевима реч је о текстовима који сведоче о важности разноликих методолошких полазишта и исходишта у савременом читању књижевног наслеђа, као и нове научне и белетристичке продукције за децу; осветљавања ритмова у читалачкој и критичкој рецепцији дечје књиге; бављења изазовима преводне књижевности; компаративних истраживања; изучавања периодике за децу; културолошког статуса књижевности за децу и младе; интердисциплинарних и интермедијалних (филм, стрип, позориште, електронски текст, сликовница, анимације, луткарство, адаптације књига) приступа. Засебан део традиције часописа јесте и објављивање радова са Саветовања о књижевности за децу.

**Рецензирање**

Сваки рад пролази уредничко и два анонимна рецензентска читања, али претходно треба да буде уређен према наведеном упутству. Редакција задржава право да пре уредничког читања врати аутору текст уколико није уређен према упутству.

Рецензенти могу да оцене рад на три начина: а) препоручује се за објављивање, б) пре објављивања неопходне су допуне и дораде и в) не препоручује се за објављивање. У свим случајевима, осим када рад добије две позитивне рецензије, редакција часописа задржава право да рад врати на даљу дораду, да га у потпуности одбије или да затражи мишљење трећег рецензента.

О прихватању или одбијању текста аутор ће бити обавештен у року од шест месеци од дана достављања прилога на разматрање.

Рок за објављивање прихваћених радова је годину дана од пријема коначне верзије рукописа.

**Формат, језик, писмо**

Молимо сараднике да текстове које буду слали редакцији *Детињства* опремају на следећи начин:

a) фонт: Times New Roman;

б) величина слова: основни текст 12 pt, а сажетак, кључне речи, подножне

напомене, извори, цитирана литература, резиме 10 pt;

в) размак између редова: 1,5;

г) напомене: у дну стране, искључиво аргументативне; први ред увучен 1,5 cm у односу на основни текст;

д) за наглашавање се користи *италик* (не **болд**).

Тeкстови писани на српском језику, екавским или ијекавским наречјем, треба да буду писани ћирилицом.

Страна имена аутора који се спомињу у тексту треба да буду транскрибована и исписана ћирилицом, а приликом првог помена треба да буду исписана у загради оригиналним језиком и писмом. Приликом харвардског начина навођења, презимена аутора у заградама такође треба да буду исписана на језику и писму на којима је изворник. Поједине речи и изрази могу бити, из научно-стручних потреба, писани на оригиналном језику и писму. Сви цитати на српском језику треба да буду писани ћирилицом.

На изричит захтев аутора, или, изузетно, из практичних разлога везаних за техничко уређење и прелом текста, текст на српском језику може бити објављен и латиницом.

У *Детињству* се примењује *Правопис српскога језика* Митра Пешикана, Јована Јерковића и Мата Пижурице и текстови треба да буду писани у складу с њиме.

Текстови могу бити објављени и на страном језику и писму које није ћирилица.

**Елементи рада** (обавезан редослед)

1. Име, средње слово и презиме аутора: име курент, средње слово и презиме верзал, на почетку рада у левом блоку;
2. Уз презиме звездицом означити и у фусноти навести е-mail адресу;
3. Име институције у којој је аутор запослен, име града у коме се институција налази, име земље, у левом блоку;
4. Наслов рада: верзалом (велика слова), центриран, величина слова 12 pt;
5. Сажетак;
6. Кључне речи;
7. Основни текст;
8. Извори; цитирана литература: верзалом, центрирано;
9. Резиме.

**Сажетак и кључне речи**

На почетку рада налази се сажетак (начин писања: САЖЕТАК:). Сажетак би требало да садржи прецизно одређене спознајне и интерпретативне циљеве рада, сажето дефинисане поступке и методе и резултате рада. Сажетак не треба да буде дужи од 900 знакова с размацима.

После сажетка следе кључне речи (начин писања: КЉУЧНЕ РЕЧИ:). У Кључним речима може бити до 10 речи и појмова.

**Цитиране форме**

а) наслови посебних публикација који се помињу у раду треба да буду у *италику*;

б) цитати се дају под двоструким знацима навода („...”), а цитат унутар цитата под једноструким знацима навода (’...’); пожељно је цитирање према изворном тексту (оригиналу); уколико се цитира преведени рад, у одговарајућој напомени навести библиографске податке о оригиналу; доследно се придржавати једног од наведених начина цитирања;

в) краћи цитати (2–3 реда) дају се унутар текста, дужи цитати се издвајају из основног текста (увучени), са извором цитата датим на крају.

**Цитирање референци**

Референце се интегришу у текст на следећи начин:

а) упућивање на студију у целини: (Јовановић 1995);

б) упућивање на одређену страну студије: (Опачић 2011: 133–145);

в) упућивање на одређено издање исте студије: (Деретић 20044: 82);

в) упућивање на студије истог аутора из исте године: (Чајкановић 1994а: 34), (Чајкановић 1994а: 93);

г) упућивање на студију два аутора: (Velek – Voren 1991: 52–55);

д) студије истог аутора наводе се хронолошким редом: (Чајкановић 1985; 1994);

ђ) уколико библиографски извор има више од два аутора, у парентези се наводи презиме првог аутора, док се презимена осталих аутора замењују скраћеницом и др. / et al.: (Кулишић и др. 1998);

е) ако је из контекста јасно који је аутор цитиран, у парентези није потребно наводити његово презиме, нпр.

Управо та позиција између писаца, читалаца, критичара и свих оних који се књижевношћу за децу и младе баве на различите начине чини књижевност за децу много комплекснијим пољем но што се то може на први поглед чинити, наводи и Питер Хант (2002).

ж) ако се упућује на радове двају или више аутора, податке о сваком следећем раду одвојити тачком и запетом, нпр. (Ван Генеп 2005; Проп 2013).

**Цитирана литература**

Литература се наводи на следећи начин:

а) монографска публикација (један аутор):

Јовановић, Славица. *Поетика Душана Радовића.* Београд: Научна књига – комерц, 2001.

б) монографска публикација (више аутора):

Velek, Rene, Ostin Voren. *Teorija književnosti*. Beograd: Nolit, 1991.

в) серијска публикација:

Опачић, Зорана. Одрастање у мултикултуралним срединама у српској књижевности за децу и младе. *Детињство* 4 (2009): 55–64.

г) рад у зборнику радова:

Матицки, Миодраг. Страно у усменој/народној историји (песма и предање). Миодраг Матицки (ур.). *Слика другог у балканским и средњоевропским књижевностима*. Београд: Институт за књижевност и уметност, 2006, 159–165.

д) речник:

РМС: *Речник српскога језика*. Нови Сад: Матица српска, 2007.

ђ) публикација доступна on-line:

Пример монографске публикације:

Stephens, James. *Irish Fairy Tales*. <http://www.surlalunefairytels.com/books/ireland/jamesstephens.html.> 02. 09. 2010.

Пример периодичне публикације:

Пешикан Љуштановић, Љиљана Ж. „Санак снио самоуче ђаче”: лик у функција ђака у усменим епским песмама Вукове збирке.

<http://zmajevedecjeigre.org.rs/wp-content/uploads/2019/12/Detinjstvo-1-2018..pdf> 12. 10. 2020.

**Литература**

На крају рада даје се попис цитираних извора и литературе (начин писања: ИЗВОРИ, ЛИТЕРАТУРА, центрирано). У текстовима писаним ћирилицом најпре се наводе (према азбучном реду презимена аутора) радови објављени ћирилицом, а затим (према абецедном реду презимена аутора) радови објављени латиницом; у текстовима писаним латиницом редослед је обрнут; сви редови осим првог увучени су за 1,5 cm употребом тзв. „висећег” параграфа.

**Резиме на страном језику**

После пописа литературе, на самом крају текста, долази резиме на страном језику. Он мора садржати: име и презиме аутора, наслов рада, између наслова и текста ознаку да је реч о резимеу (на пример, ако је резиме на енглеском: *Summary*), текст резимеа (који не сме прећи десет одсто укупног текста).

По структури Резиме треба да буде сличан Сажетку: да садржи прецизно одређене спознајне и интерпретативне циљеве рада, сажето дефинисане поступке и методе и резултате рада. Резиме може бити шири од Сажетка и досезати до 10% укупног обима рада.

После резимеа следују кључне речи.

Резиме и кључне речи морају бити преведене на један од следећих језика: енглески, француски, немачки и руски.

**Обим текста**

Достављени радови могу бити укупног обима до 30. 000 карактера. У изузетним случајевима разматрају се и прилози чија се дужина не уклапа у задате оквире.

**Критике и прикази**

Текстови који су критике и прикази приређују се, када је реч о формату, језику и писму, на претходно описан начин.

Када је реч о обавезним елементима рада, текст треба да садржи наслов (верзалом, центрирано) и поднаслов у загради у ком су сви подаци о приказаном делу (аутор, наслов, место издања, издавач, година).

Након текста даје се име и презиме аутора. Уз презиме аутора везује се звездица и у фусноти наводи е-mail адреса.

**Динамика примања текстова**

Радови се примају током целе године.

За бројеве 1 и 2 рок је до 1. фебруара, за број 3 рок је до 1. јуна, за број 4 рок је до 1. октобра.

Радови се достављају на адресу: [casopisdetinjstvo@gmail.com](mailto:casopisdetinjstvo@gmail.com)

Редакција *Детињства*